ПРОПОЗИЦИЈЕ
НАЦИОНАЛНОГ ПРВЕНСТВА СРБИЈЕ У ПИКАДУ

Пикадо федерација Србије

	На основу члана 28. алинеја 7. Статута Пикадо федерације Србије и члана 32. Такмичарског правилника, Управни одбор, на седници одржаној  6. октобра 2018. године утврдио је 

ПРОПОЗИЦИЈЕ
НАЦИОНАЛНОГ ПРВЕНСТВА СРБИЈЕ У ПИКАДУ
 
1. Основне одредбе

	1.1. Овим пропозицијама уређују се посебна правила такмичења која нису уређена Такмичарским правилником, за Националну лигу Србије и Појединачно првенство Србије:
	1.2. Седиште Такмичења је у седишту ПФС - Београд, Трг Политике 7.
	1.3. Такмичењем руководи директор Националне лиге.
	     
2. Национална лига Србије
	
	2.1. Опште одредбе
	2.1.1. Национална лига Србије се одвија као двостепено такмичење:
	1) Прва национална лига као такмичење највишег степена; и
	2) Друга национална лига, као такмичење нижег степена.
	
	2.2. Састав лига и вертикална проходност
	2.2.1. У такмичарској сезони 2018/19 године у Првој националној лиги учествује десет, а у Другој националној лиги  четрнаест клубова, односно екипа.
	2.2.2. По завршетку сезоне, два првопласирана клуба у првенству Друге националне лиге стичу право наступа у Првој националној лиги, а последњи и претпоследњи у првенству Прве националне лиге губе статус прволигаша и прелазе у Другу лигу.
	2.2.3. У случају да једна или више екипа које су оствариле право наступа у Првој националној лиги не започну такмичење, лига се попуњава по следећем редоследу:
	- екипе које су испале из Лиге, обрнутим редом од редоследа испадања;
	- екипе Друге националне лиге које се нису квалификовале, према пласману у првенству.
	
	2.3. Прва национална лига
	2.3.1. Првенство се у Првој националној лиги игра по двокружном бод систему, тако да се свака екипа са сваком састаје по два пута, без накнаданог разигравања, а коначан пласман се одређује према резултатима након одиграног последњег кола.

	2.4. Друга национална лига
	2.4.1. У Другој националној лиги првенство се игра по једнокружном бод систему тако да се свака екипа са сваком састаје по једанпут, са накнадним разигравањем (Плеј оф). По завршетку лиге, утврђује се коначан пласман екипа од петог до последњег места, а за пласман од првог до четвртог места игра се Плеј оф.
2.4.2. Плеј оф се игра тако што се од четири најбоље пласиране екипе формира група у коју се преносе резултати свих међусобних мечева тих екипа одиграних у току лиге, а потом свака екипа са сваком одиграва још по један меч. Мечеви се одигравају и бодују по истим правилима која важе и за лигу, а коначан пласман од првог до четвртог места утврђује се према правилима по којима се утврђује пласман у лиги (тачка 2.7.), рачунајући само резултате мечева одиграних у плеј офу и пренесене резултате међусобно одиграних мечева из лиге. 

	2.5. Систем одигравања мечева и бодовање
	2.5.1. Екипни мечеви се играју у складу са одредбама Такмичарског правилника и прописима WDF. У току меча свака екипа може извршити по једну измену играча. Измена се може извршити само у полувремену меча, између осмог и деветог лега. Играч који улази у игру мора бити пријављен као резерва на почетку меча. Играч који је замењен не може више наступити у истом мечу.
	2.5.2. Екипа која освоји девет легова победник је меча и добија три бода. Ако обе екипе освоје по осам легова освајају по један бод, након чега се игра седамнаести лег који играју парови по избору капитена. Екипа која добије седамнаести лег осваја још један бод, односно укупно два бода. 
	2.5.3. О екипном мечу води се записник у који се уноси: датум и место одигравања меча, коло, састав екипа, кретање резултата и коначан резултат. Записник потписују капитени екипа и службено лице - делегат ПФС.

	2.6. Услови за одигравање меча и обавезе екипа
    	2.6.1. Екипа може да наступи ако има најмање три уредно лиценцирана играча. У том случају, празно место оставља се на позицији 4. и легови које би одсутни играч по распореду играо, урачунавају се као добијен лег за противника. Ако обе екипе наступе са по три играча, лег у којем би требало да се састану одсутни играчи рачуна се резултатом 0:0. Ако се у том случају меч заврши пре него што једна од екипа достигне 9 добијених легова, бодовање се врши према правилима из тачке 2.5.2.
	2.6.2. Представник екипе дужан је да пре почетка меча, руководиоцу такмичења поднесе пријаву састава екипе са такмичарским легитимацијама и лиценцама играча.
	2.6.3. Екипа која до заказаног почетка меча не обезбеди услове за наступ на мечу у складу са одредбама Такмичарског правилника и овим пропозицијама, губи меч службеним резултатом 9:0 у корист противника, а поред тога одузеће јој се и један бод. 
	2.6.4. Екипа која из оправданих разлога (виша сила) није у могућности да стигне на меч до заказаног почетка, дужна је да о томе на погодан начин обавести руководиоца такмичења најкасније до времена заказаног почетка меча. У том случају, почетак меча се може одложити и одиграти у погодном термину истог дана. Уколико екипа не поступи на описани начин или не буде спремна за наступ до накнадно одређеног термина меча, поступиће се по тачки 2.6.3.

	2.7. Пласман екипа
	Пласман екипа одређује се према:    
    	1. укупном броју освојених бодова
	2. лег разлици
	3. критеријумима под 1. и 2. рачунајући само међусобне сусрете.
	  
3. Појединачно првенство

	3.1. Систем такмичења
	3.1.1. Појединачно првенство у мушкој конкуренцији одвија се као двостепено такмичење:
	1) А група као највиши степен такмичења; и
	2) Б група као нижи степен такмичења;
	3.1.2. Појединачно првенство у женској конкуренцији одвија се као јединствено такмичење.
	3.1.3. Такмичење се одвија у појединачној конкуренцији на мастерс турнирима, а остварени резултати бодују се појединачно. Турнири се одигравају једном месечно, по распореду који утврди директор Лиге у складу са Календаром такмичења. 
	 
	3.2. Учесници такмичења и вертикална проходност
	3.2.1. У А групи учествује 64 такмичара који су тај пласман остварили кроз такмичење у претходној сезони, а у Б групи сви остали играчи. По завршетку сезоне из А групе директно испада осам најслабије пласираних такмичара, а осам најбоље пласираних такмичара из Б групе директно улазе у А групу. По следећих осам такмичара по пласману у обе групе, играју бараж за попуну А групе по следећем распореду:
	- 49. у А групи - 16. у Б групи;
	- 50. у А групи – 15. у Б групи;
	- 51. у А групи – 14. у Б групи;
	- 52. у А групи – 13. у Б групи;
	- 53. у А групи – 12. у Б групи;
	- 54. у А групи – 11. у Б групи;
	- 55. у А групи – 10. у Б групи;
	- 56. у А групи – 9. у Б групи;
	који одигравају по један меч на 6 добијених легова. Победници мечева остварују пласман у А групу за наредну сезону а поражени се распоређују у Б групу. Играч који изостане са бараж меча губи право на пласман у А групу.
	3.2.3. Ако један или више играча који су остварили пласман у А групу не буде лиценциран за такмичење, А група се попуњава следећим редоследом:
	- играчи А групе који су поражени у бараж мечу, према пласману у првенству;
	- играчи Б групе који су поражени у баражу, према пласману у првенству;
	- играчи А групе који су директно испали, према пласману у првенству;
	- играчи Б групе који се нису квалификовали за бараж, према пласману у првенству.

	3.3. Правила игре на турнирима
	3.3.1. На турнирима се игра 501 ДО по стандардним правилим WDF и одредбама Такмичарског правилника ПФС.
	3.3.2. Почетно бацање одређује се бацањем новчића на начин прописан Такмичарским правилником. Почетно бацање у одлучујућем легу, ако се игра, одређује се гађањем центра.
 	3.3.3. Мечеви се играју на легове и то: 
	- у мушкој конкуренцији: до ½ финала на 4 добијена лега, у ½ финалу на 5 добијених легова и у финалу на 6 добијених легова;
	- у женској конкуренцији: до ½ финала на 3 добијена лега, у ½ финалу на 4 добијена лега и у финалу на 5 добијених легова;
	3.3.4. За мечеве прве серије одредиће се скорери међу играчима који према распореду последњи долазе на ред за игру у оквиру сваке групе. Играч који изгуби меч дужан је да пише скор у следећем мечу који се игра на истој табли. 
	3.3.5. Играчу који без оправданог разлога не обави дужност скорера када је за то одређен према правилима из тачке 3.3.4, или не обезбеди замену, одузеће се бодови који би му припали према резултату оствареном на турниру, а ако према пласману не би освојио бодове, одузеће му се један бод.

	3.4. Стартна листа и одређивање парова
	3.4.1. Турнир се игра по стандардној шеми за куп такмичења.
	3.4.2. За турнир се одређује по правилу шеснаест носилаца, а ако у првенству учествује мање од шездесет и четири играча за турнире се одређује осам носилаца. Носиоци се распоређују у различите делове шеме и то:
	1. и 16. носилац у прву осмину;
	8. и 9. носилац у другу осмину;
	5. и 12. носилац у трећу осмину;
	4. и 13. носилац у четврту осмину;
	2. и 15. носилац у пету осмину;
	7. и 10. носилац у шесту осмину;
	3. и 14. носилац у седму осмину;
	6. и 11. носилац у осму осмину;
тако да се не могу међусобно сусрести:
	носиоци из исте осмине - до осмине финала;
	носиоци из исте четвртине - до четвртфинала;
	носиоци из исте половине - до полуфинала; и
	носиоци из различитих половина - до финала.
	3.4.3. Носиоци се одређују према тренутном пласману на укупној табели првенства, а за први турнир у сезони према коначном пласману у претходној сезони.
	3.4.4. Остали играчи распоређују се у шему жребањем. Жребање обавља руководилац турнира применом електронских средстава са одговарајућим софтвером који обезбеђује случајан избор стартних бројева. Жребање се обавља на дан одигравања турнира, у присуству представника екипа.
	3.4.5. Пријава играча мора се извршити најкасније последњег радног дана (петак) пре дана одигравања турнира, до 15 часова. Играчи пријављени након тог рока не увршћују се у распоред и немају право наступа. Играч који је пријављен а не приступи на први меч, не остварује пласман на турниру и одузима му се један бод, а у случају трећег поновљеног прекршаја губи право наступа у појединачном првенству до краја сезоне.
     
	3.5. Вођење турнира
	3.5.1. Турнир води овлашћени представник ПФС кога одреди директор Лиге. Он управља поступком пријављивања, одређивања распореда и делује као судија на мечевима турнира.
	3.5.2. О приговорима на одлуке руководиоца турнира, у случајевим утврђеним Такмичарским правилником, одлучује директор Лиге.
	     
	3.6. Бодовање и укупан пласман играча
	3.6.1. Појединачни пласман играча на турниру бодује се по следећој шеми:
		1. место	20 бодова
		2. место	16 бодова
		3. и 4. место	12 бодова
		5.-8 места	8 бодова
		9.-16. места	4 бода
		17.-32. места	2 бода
		33.-64. места	1 бод.

	3.6.2. Укупан пласман играча утврђује се према:
	1. укупном броју освојених бодова на свим турнирима;
	2. већем броју бољих појединачних пласмана;
	3.6.3. Ако су два или више играча изједначени по свим критеријумима из тачке 3.6.2, пласман се дели, а ако од пласмана зависи будући статус играча (пласман у виши ранг, испадање у нижи ранг или учешће у баражу) или освајање награда, пласман ће се одредити одигравањем меча за разигравање пласмана.
	3.6.4. У мечу учествују два или више играча који играју истовремено, на истој мети. Меч се завршава кад један од учесника освоји четири лега, а поредак се утврђује према броју освојених легова свих учесника меча. Ако два или више учесника имају једнак број освојених легова они одигравају још један лег и тако редом док се не утврди пласман свих учесника меча. Редослед бацања одређује се гађањем центра пре почетка меча. Учесници увек бацају тим редоследом и истим редоследом се смењују на позицији почетног бацања (например: 1-2-3, 2-3-1, 3-1-2 ... итд.).  
		
4. Заједничке одредбе

	4.1. Неизмирене финансијске обавезе клубова
	4.1.1. Екипа и појединци клуба који има неизмирене финансијске обавезе према ПФС, не могу наступати на такмичењу Националног првенства док клуб не измири обавезе.
	4.1.2. У случају  из тачке 4.1.1, сматра се да екипа није обезбедила услове за наступ у смислу тачке 2.6.3. овог Правилника.
	4.1.3. Када играч не може да наступи због разлога из тачке 4.1.1, примењују се одредбе као у случају да играч није ни приступио на такмичење.

	4.2. Дрес код
	4.2.1. Играч који нема прописану опрему према одредбама Такмичарског правилника (дрес код), не може да наступи на такмичењу.
	4.2.2. Судија турнира, када утврди да играч није прописно одевен, упозориће играча, односно представника екипе, да не може наступити и оставиће му краћи рок (до 15 минута) да опрему доведе у ред, а ако се неправилност утврди након што је меч започео, примениће се одредбе тачке 4.2.3, односно 4.2.4. ових пропозиција.
	4.2.3. У случају да екипа због непоштовања дрес кода не може да наступи (нема најмање три играча за меч), сматра се да није обезбедила услове за одигравање меча са последицама из тачке 2.6.3. овог Правилника.
	4.2.4. Играч који у појединачном такмичењу не може да наступи, губи меч службеним резултатом, а ако због тога није одиграо ни један меч на турниру, примењују се последице као да није приступио на такмичење (тачка 3.4.5.)

	4.3. Прекршај забране употребе алкохола
	4.3.1. Када се утврди прекршај одредаба Такмичарског правилника о забрани употребе алкохола на такмичењу, играч се дисквалификује са турнира, не остварује пласман и одузима му се један бод.
	4.3.2. Када се прекршај утврди у екипном мечу, екипа губи меч службеним резултатом и одузима јој се један бод.

	4.4. Представник клуба
	4.4.1. Сваки клуб на такмичењу Националног првенства одређује представника који је одговоран за поштовање одредаба Такмичарског правилника и пропозиција од стране екипа и играча тог клуба и једини је овлашћен да подноси приговоре и обавља службену комуникацију са руководиоцем и другим службеним лицима на такмичењу.

	4.5. Награде и трофеји
	4.5.1. По три првопласирана такмичара, односно екипе у Националном првенству, освајају пригодне трофеје.
	4.5.2. Победници Прве националне лиге, Појединачног првенства Србије за жене и А групе Појединачног првенства Србије за мушкарце, стичу наслов Првака Србије за такмичарску сезону.
	4.5.3. По три првопласирана такмичара, односно екипе у највишем рангу Националног првенства, освајају и новчане награде чију висину утврђује Управни одбор посебном одлуком.

5. Примена Пропозиција

	5.1. Ове пропозиције примењују се почев од Такмичарске сезоне 2018/19 године.	.
 
                                                    			    Председник Управног одбора                              
                      							 Милан Глишовић, с.р.